Partye begin gesels oor alternatief vir JhbActionSA, die IVP, die ACDP en die UIM het Woensdagaand vergader om gebeure in Johannesburg die afgelope paar dae te bespreek. “Dié partye verwelkom die bedanking van voormalige burgemeester Thapelo Amad en besef dat die bedanking spruit uit die druk wat verskeie partye toegepas het, en nie enige enkele party nie,” sê Michael Beaumont in ŉ verklaring namens die partye. “Die bedanking is ŉ oorwinning vir die inwoners van Johannesburg wat nie verder gebuk kan gaan onder kandidate met integriteitskwessies wat deur die ANC en die EFF afgedwing word op ŉ stad met ingewikkelde uitdagings nie.” Beaumont sê die partye spreek egter ook hul teleurstelling uit met die DA ná ŉ eensydige aankondiging oor hul burgemeesterskandidaat sonder dat enige van die voormalige koalisiepartye genader is wat dr. Mpho Palatse in November 2021 verkies het. “Dit is teenstrydig met DA-leier John Steenhuisen se verstandige sentiment wat hy uitgedruk het toe hy die Moonshot-pakt aangekondig het.” Die DA se federale raad het intussen Phalatse versoek om weer te staan vir die amp van Johannesburg se burgemeester. Die verkiesing sal na verwagting op 2 Mei plaasvind tydens ŉ spesiale sitting. Beaumont meen egter Phalatse staan nie enige kans om weer as burgemeester verkies te word nie. “Die DA se aankondiging dien nie die doel om die ANC en EFF te vervang kragtens die doelwitte soos uiteengesit vir die Moonshot-pakt nie.” Die partye het bepaal dat hulle moontlike koalisies sal ondersoek om ŉ burgemeesterskandidaat te nomineer wat ŉ redelike vooruitsig het om die ANC en EFF in Johannesburg te vervang. “Ons word aangevuur deur ons toewyding aan die inwoners van Johannesburg om ŉ alternatief daar te stel.” Beaumont sê die partye is baie sensitief vir die onstabiliteit in Johannesburg en besef watter impak dit op die inwoners van die stad het. “Ons verbind ons tot die vereiste van enige koalisie-opsie oor die volgende paar dae wat stabiliteit en dienste na die stad sal bring.”